CELEX: 32011D0338
Language: bg
Date: 2011-06-10 00:00:00
Title: 2011/338/ЕС: Решение за изпълнение на Комисията от 10 юни 2011 година относно финансова помощ от Съюза за периода от 1 април 2011 г. до 31 декември 2011 г. за референтна лаборатория на Европейския съюз за здравето на пчелите (нотифицирано под номер C(2011) 3767)

11.6.2011   
            
            
               BG
            
            
               Официален вестник на Европейския съюз
            
            
               L 152/32
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 10 юни 2011 година
   относно финансова помощ от Съюза за периода от 1 април 2011 г. до 31 декември 2011 г. за референтна лаборатория на Европейския съюз за здравето на пчелите
   (нотифицирано под номер C(2011) 3767)
   (само текстът на френски език е автентичен)
   (2011/338/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (1), и по-специално член 75, параграф 2 от него,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 32, параграф 7 от него,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (3), и по-специално член 31, параграф 2 от него,
   като има предвид, че:
   
               (1)
            
            
               Съгласно член 75, параграф 2 от Регламент (ЕО, Евратом) № 1605/2002 поемането на разходите се предхожда от решение за финансиране, прието от институцията или от органите, на които институцията е делегирала правомощия.
            
         
               (2)
            
            
               Съгласно член 31, параграф 2 от Решение 2009/470/ЕО на референтните лаборатории на Европейския съюз в областта на здравето на животните и живите животни може да бъде предоставяна помощ от Съюза.
            
         
               (3)
            
            
               В съответствие с това следва да бъде предоставена финансова помощ от Съюза на референтната лаборатория на Европейския съюз, определена да изпълнява функциите, предвидени в Регламент (ЕС) № 87/2011 г. на Комисията от 2 февруари 2011 г. за определяне на референтна лаборатория на ЕС за здравето на пчелите, за установяване на допълнителни отговорности и задачи за тази лаборатория и за изменение на приложение VII към Регламент (ЕО) № 882/2004 на Европейския парламент и на Съвета (4).
            
         
               (4)
            
            
               Комисията извърши оценка на работната програма и на съответния прогнозен бюджет, представен от референтната лаборатория на ЕС за здравето на пчелите за периода от 1 април 2011 г. до 31 декември 2011 г.
            
         
               (5)
            
            
               В Регламент (ЕО) № 1754/2006 на Комисията от 28 ноември 2006 г. за определяне на подробни правила за отпускането на финансова помощ от Общността за референтни лаборатории на Общността за фуражи и храни и за ветеринарно-медицинския сектор (5) се предвижда, че финансовата помощ от Съюза следва да се предостави, ако одобрените работни програми се изпълняват ефикасно и бенефициерите представят цялата необходима информация в определени срокове.
            
         
               (6)
            
            
               В съответствие с член 2 от Регламент (ЕО) № 1754/2006 връзката между Комисията и референтните лаборатории на Европейския съюз се установява в споразумение за партньорство, подкрепено от многогодишна работна програма.
            
         
               (7)
            
            
               Финансовата помощ за провеждане и организиране на семинари на референтните лаборатории на Европейския съюз следва да съответства и на правилата за допустимост, установени в Регламент (ЕО) № 1754/2006.
            
         
               (8)
            
            
               В Регламент (ЕО) № 1754/2006 се определят правилата за допустимост на семинари, организирани от референтните лаборатории на Европейския съюз. Финансовата помощ се ограничава за максимум 32 участници на семинар. В съответствие с член 13, параграф 3 от Регламент (ЕО) № 1754/2006 следва да се предоставят дерогации от това ограничение за референтни лаборатории на Европейския съюз, които се нуждаят от подкрепа, за да осигурят присъствието на повече от 32 участници с оглед постигането на най-добър резултат от семинарите. Дерогации могат да се предоставят, в случай че референтната лаборатория на Европейския съюз поеме водеща роля и отговорност за организирането на семинар с друга референтна лаборатория на ЕС.
            
         
               (9)
            
            
               В съответствие с член 3, параграф 2, буква а) и член 13 от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (6) програмите за унищожаване и контрол на болести по животните (ветеринарни мерки) се финансират от Европейския фонд за гарантиране на земеделието (ЕФГЗ). Наред с това в член 13, втора алинея от посочения регламент се предвижда, че при надлежно обосновани извънредни случаи за мерки и програми, обхванати от Решение 2009/470/ЕО, извършените разходи под формата на административни разходи и разходи за персонала от държавите-членки и бенефициерите на помощ от ЕФГЗ се поемат от фонда. За целите на финансовия контрол се прилагат членове 9, 36 и 37 от Регламент (ЕО) № 1290/2005.
            
         
               (10)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   За здравето на пчелите Съюзът предоставя финансова помощ на Agence Nationale de Sécurité Sanitaire de l’alimentation, de l’environnement et du travail — ANSES (Национална агенция за безопасност на храните, околната среда и труда), лаборатория „София Антиполис“, с цел да изпълнява функциите и задълженията, предвидени в приложението към Регламент (ЕС) № 87/2011.
   Финансовата помощ от Съюза е в размер на 100 % от допустимите разходи, определени в Регламент (ЕО) № 1754/2006 и извършени от посочения институт за изпълнение на работната му програма; помощта възлиза на максимум 249 616 ЕUR за периода от 1 април до 31 декември 2011 г., от които максимум 48 470 EUR са предназначени за организиране на технически семинар за здравето на пчелите.
   Настоящото решение представлява финансово решение по смисъла на член 75, параграф 2 от Регламент (ЕО, Евратом) № 1605/2002.
   Член 2
   Адресат на настоящото решение е:
   Agence Nationale de Sécurité Sanitaire de l’alimentation, de l’environnement et du travail, Sophia-Antipolis Laboratory, Les Templiers, 105 route des Chappes, BP 111, 06902 Sophia-Antipolis, France.
   
      Съставено в Брюксел на 10 юни 2011 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 248, 16.9.2002 г., стр. 1.
   
      (2)  ОВ L 165, 30.4.2004 г., стр. 1.
   
      (3)  ОВ L 155, 18.6.2009 г., стр. 30.
   
      (4)  ОВ L 29, 3.2.2011 г., стр. 1.
   
      (5)  ОВ L 331, 29.11.2006 г., стр. 8.
   
      (6)  ОВ L 209, 11.8.2005 г., стр. 1.